Hrognafrysting byrjuð í Heimaskagahúsinu Nú um helgina fór allt á fullt í Heimaskagahúsinu á Akranesi þegar fyrsti loðnufarmarnir komu til hrognafrystingar . Stutt er nú á loðnumiðin , aðeins tveggja klukkustunda sigling suður fyrir Garðskaga og skipin koma hvert af öðru til löndunar . Víkingur kom tvívegis um helgina , í fyrra skiptið snemma á föstudagskvöld með fullfermi eða rúmlega 1400 tonn sem fóru í bræðsluna og rétt um sólarhring síðar kom Víkingur aftur með um 1000 tonn . Þá var byrjað að kreista loðnu í Heimaskagahúsinu og fólk fór að tínast til vinnu við hrognafrystinguna , en eins og síðustu vertíðar starfa um 90 manns við hana á 12 tíma vöktum . Tæplega helmingur mannskapsins kemur úr vinnslunni hjá HB Granda á Akranesi og hinir úr nágrenninu , þar af úr sveitunum allt vestur í Dali og í Staðarsveit á Snæfellsnesi . Ingunn Ak kom með 1600 tonn til löndunar í gær og Faxi síðan með slatta , um 400 tonn í morgun , en þá hafði kennt brælu á miðunum . Þegar blaðamaður Skessuhorn kíkti í heimsókn í Heimaskagahúsið fyrir hádegið var aðaltörnin að hefjast og á næstu tímum átti hrognafrystingin að byrja . „ Fólk er búið að bíða eftir þessu og það er alltaf stemning þegar þetta fer í gang , “ sagði Arnar Eysteinsson frá Stórholti í Dölum sem er einskonar starfsmannastjóri vinnuflokksins frá Vesturlandi norðanverðu og hefur unnið við hrognafrystinguna í mörg ár . Núna byrjar hún heldur seinna en síðustu árin , en hrognafrysting hófst 26. febrúar í fyrra og um tíu dögum fyrr árið þar áður . „ Veðrið hefur trúlega spilað inn í núna en ég á von á því að en meiri fylling sé komin í hrognin núna , “ segir Arnar . Tvær síðustu vertíðir hafa verið fryst um 2000 tonn af loðnuhrognum og sú törn staðið yfir í um þrjár vikur . Arnar á síður von á því að það verði jafnlangur tími núna . Engu að síður verður um mikil uppgrip að ræða hjá þeim sem vinna við hrognafrystinguna .